František Kováčik-Podmagurský

František Kováčik-Podmagurský (* 1. október 1902, Vrútky – † 2. marec 1975, Martin) bol slovenský hudobný skladateľ.

Životopis 
Narodil sa v roku 1902 vo Vrútkach, kde absolvoval aj štátnu meštiansku školu a odbornú školu pri hlavnej železničnej dielni. Ako vyučený zámočník začal pracovať v železničných dielňach, kde sa v roku 1920 stal členom spolkovej kapely a učil sa hrať na husliach, flaute, bicích nástrojoch a trombóne. Po ukončení vojenskej služby v roku 1924 hrával v kinách a v kaviarňach a popri tom viedol až šestnásťčlenný súbor, s ktorým vystupoval po Slovensku. V roku 1926 sa oženil s Etelou Lamošovou – Ondrušovič. Z ich manželstva vzišli dvaja synovia. V roku 1927 napísal svoje prvé melódie Nečakaj ma a Vezie Jano fúru sena. Od roku 1928 vyučoval na Vrútkach hru na husle a od roku 1940 aj na klavír a akordeón. Medzi jeho žiakov patrili mimo iné Rudo Moric, slovenský spisovateľ, a Ján Tomka prvý absolvent konzervatória v Žiline v oddelení dychových nástrojov v hre na flaute. S Gáborom Kontšekom, učiteľom v Košťanoch nad Turcom organizoval štrnásťčlenný orchester, ktorý mal dobré meno v Martine i vo Vrútkach. Odteraz začalo pestré obdobie jeho tvorby. Skladal aj pre také mená slovenskej hudobnej kultúry, ako bola Melánia Olláryová a udržiaval kontakty s Eugenom Suchoňom.

Tvorba (výber) 
 Nečakaj ma
 Vezie Jano fúru sena
 Spievaj mi vetríčku
 Never, never dievčaťu
 Vy krásne Tatry malebné (opereta o 21 piesňach)
 Najkrajšia láska (opereta o 21 piesňach)
 V tieni hôr
 Študentská láska
 Ja mám srdce muzikantské
 Život je krásny
 Sedmikrásky
 Za vodou, za vodou
 Keď prídem k vám
 Kto sa žení pre peniaze
 Každý muž
 Čo je láska
 Ženy nemožno ignorovať
 Pochod Hlinkovej mládeže
 Rodu slovenského som ja
 Z úsmevu dýcha mier
 Len vpred
 Pochod miliocionárov
 Pochod pre mládež
 Pochod záhradkárov
 Pochod harmonikárov
 Pochod mieru
 Pochod ráznym
 Pochod československej mládeže
 Pochod stavbárov
 Trucovitá Amália
 My jsme Lišáci

Zdroj 
 

Slovenskí hudobní skladatelia
Osobnosti z Vrútok